钦定古今图书集成/明伦汇编/氏族典/第381卷 > 《廖用贤尚友录》 > 李章
## 钦定古今图书集成/明伦汇编/氏族典/第381卷 > 《廖用贤尚友录》 > 李章

按《后汉书李章传》，“章字第公，河内怀人，五世二千石。
章习《严氏春秋》，经明教授，历州郡吏。光武为大司马，
召置东曹属。光武即位，拜阳平令。时赵、魏大姓赵纲
于县界起坞壁，缮甲兵，为在所害。章到，乃设飨会而
延谒纲。纲从百馀人来，章与对䜩饮有顷，手剑斩纲，
伏兵亦悉杀其从者。因驰诣坞壁，掩击破之，吏人遂”
安。迁千乘太守，拜侍御史。出为琅邪太守。时北海安
丘大姓夏长思等反，遂囚太守处兴，而据营陵城。章
闻，即发兵千人，驰往击之。引兵安丘城下，与长思战，
斩之，获三百馀级而还。后坐度田不实，免归。复征，会
病卒。